[image: image1.png]



З А П О В Е Д

№ 130
гр.Чирпан, 29.05.2026 г.

На основание чл. 80, ал. 1, т. 1 и чл. 343, ал. 1 от ЗСВ, чл. 89 - 96 от Кодекса на труда, чл. 138 и сл. от Правилник за администрацията в съдилищата и Решение по т. 1.4. на Комисия „Съдебна администрация“ към ВСС, взето с протокол № 10 от 13.05.2026 г.
Н А Р Е Ж Д А М:

І. ОБЯВЯВАМ конкурс за заемане на 1 (една) щатна бройка за длъжността „Призовкар”, с пореден № 19 от Класификатора на длъжностите в администрацията на съдилищата“, раздел II - „Специализирана администрация“, код по НКПД 4419 2004.

Описание на длъжността „Призовкар“  

Призовкарят отговаря за своевременното и законосъобразно връчване на призовките и съдебните книжа, съгласно правилата на процесуалните закони, като при връчването се легитимира със служебна карта. Удостоверява връчването с подпис, под който четливо изписва датата, трите си имена и длъжността, като името и длъжността си може да отрази и с личен печат. Отразява трите имена и качеството на лицето, което е получило или отказало да получи призовката или книжата, и причините за това, като незабавно след връчване отразява извършените действия в Единната информационна система на съдилищата /ЕИСС/. Връща в деловодството вторите екземпляри на призовките и съдебните книжа или на други съдилища, от които са изпратени за връчване. Невръчени призовки, както и връчените извън сроковете по процесуалните закони, връща с отбелязване върху тях, на причините за това; във връзка с връчването създава записи в ЕИСС. По заповедни производства разпечатва книжата за връчване от деловодната програма, поставя печата на съда и след връчване на съобщенията ги въвежда в деловодната програма - ЕИСС.
Минимален размер на основната заплата – 691,00 евро. Минимален ранг за длъжността - V ранг (51,00 евро). На служителите се заплаща ежемесечно допълнително възнаграждение за придобит трудов стаж и професионален опит.
II. ИЗИСКВАНИЯ ЗА ЗАЕМАНЕ НА ДЛЪЖНОСТТА: 

Минимални изисквания към кандидатите, предвидени в нормативните актове за заемане на длъжността: 

1. Да имат завършено средно образование.
2. Изисквания по чл. 340а, ал. 1 от Закона за съдебната власт:

- да са български граждани, граждани на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария;

- да са навършили пълнолетие;

- да не са поставени под запрещение;

- да не са осъждани на лишаване от свобода за умишлено престъпление от общ характер;

- да не са лишени по съответен ред от правото да заемат определена длъжност;

- да отговарят на минималните изисквания за степен на завършено образование и ранг или професионален опит, както и на специфичните изисквания, предвидени в нормативните актове за заемане на длъжността.
3. Да не са налице към момента на назначаване обстоятелствата по чл. 340а, ал. 2 от Закона за съдебната власт:
Не може да бъде назначено за съдебен служител лице, което:

- би се оказало в йерархическа връзка на ръководство и контрол със съпруг или съпруга, с лице, с което е във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително;

- е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация;

- е съветник в общински съвет;

- заема ръководна или контролна длъжност в политическа партия;

- работи по трудово правоотношение при друг работодател, освен като преподавател във висше училище;

- е адвокат, нотариус, частен съдебен изпълнител или упражнява друга свободна професия.

При възникване на трудовото правоотношение, кандидатът спечелил конкурса подписва декларация за обстоятелствата по чл.340а, ал. 2 от ЗСВ.
Специфични изисквания към кандидатите, за заемане на длъжността „призовкар“ в Районен съд - Чирпан:

- добро познаване на инфраструктурата на гр. Чирпан; 
- компютърна грамотност, 
- умения за работа със стандартно офис оборудване;

- умения за работа с граждани и в екип;

- познаване на съдебните документи и значението им за съдебната система, както и познания по приемане, предаване и съхраняване на съдебна документация; 
- лични делови качества - отговорност, лоялност, инициативност, организационни умения, способност за работа под напрежение, умения за намиране  на решение на нестандартни проблеми и ситуации, умения за изразяване на информация - писмено и устно, умения за контакт с граждани и за работа в екип; 

- мотивация за работа в съдебната система; 

- познания относно нормативната уредба на Съдебната власт – Закон за съдебната власт, Правилник за администрацията в съдилищата, Етичен кодекс на съдебните служители, ГПК - Глава VI „Съобщения и призовки“ и НПК – Глава XV, Раздел I „Връчване на призовки, съобщения и книжа“.
III. НАЧИН НА ПРОВЕЖДАНЕ НА КОНКУРСА – на три етапа:

І етап – по документи – разглеждане на постъпилите заявления и приложените към тях документи за допускане до участие на кандидатите до втори етап от конкурса.

ІІ етап – тест и практическа задача. 
Тест за проверка на познанията относно общата нормативна уредба за работата на съдебната администрация и в частност на призовкаря /Правилник за администрацията в съдилищата, Етичен кодекс на съдебните служители, ГПК - Глава VI „Съобщения и призовки“ и НПК – Глава XV, Раздел I „Връчване на призовки, съобщения и книжа“/, и за проверка на знанията по правопис и граматика. 
Практическа задача за проверка на компютърната грамотност за работа с текстообработващи програми, умения за водене на кореспонденция и работа с офис-техника. 

ІІІ етап – събеседване с кандидатите за преценка на притежаваните от тях умения, лични качества и мотивация за заемане на длъжността.

На ІІІ етап се допускат кандидати, издържали практическия изпит от II етап с оценка не по-малко от Мн.добър (4,50). 

До класиране се допускат получилите общ бал – средна оценка от втори и трети етап не по-ниска от Мн.добър (4,50).
IV. НЕОБХОДИМИ ДОКУМЕНТИ ЗА УЧАСТИЕ В КОНКУРСА

· писмено заявление (по образец);

· подробна автобиография (СV), подписана от кандидата;

· заверено копие от документ за придобита образователно-квалификационна степен; 

· заверени копия от документи, удостоверяващи продължителността на трудовия стаж и професионален опит;

· свидетелство за съдимост за работа в съдебната система;

· медицинско свидетелство за работа;

· медицинско свидетелство от психиатричен диспансер, че лицето е психично здраво;
· декларация (по образец) по чл. 340а, ал. 1 от ЗСВ, 

· декларация, че дава съгласието си на Районен съд – Чирпан, като администратор на лични данни да събира, обработва и съхранява личните данни на кандидата, както и да публикува имената му на интернет страницата на съда, във връзка с провеждането на конкурса – (по образец).

Забележка: 
1. Копията на документите трябва да бъдат саморъчно заверени с гриф „Вярно с оригинала” и подпис на лицето.

2. Кандидатите могат да подават и други свидетелства, сертификати и документи, които удостоверяват притежавана квалификация и умения, относими към обявената за заемане длъжност.

V. МЯСТО И СРОК ЗА ПОДАВАНЕ НА ДОКУМЕНТИТЕ

Документите се подават лично или чрез пълномощник, с нотариално заверено пълномощно, в срок от 30 (тридесет) календарни дни, считано от деня, следващ датата на публикуване на обявата, на адрес: Районен съд – Чирпан, гр. Чирпан, бул. Георги Димитров № 28, етаж 1, стая № 4, всеки работен ден от 8.30 ч. до 17.00 ч., в регистратурата срещу входящ номер.

Образците на документите и длъжностната характеристика са на разположение при административния секретар и на сайта на съда: https://chirpan-rs.justice.bg .

Списъците с допуснатите и недопуснатите до конкурса кандидати се поставят на информационното табло на Районен съд - Чирпан (на входа) и се публикуват на интернет страницата на съда, не по-късно от 7 дни след изтичане на срока за подаване на заявленията за участие в конкурса.

Да се изготви обявление за конкурса, което да се публикува в един централен ежедневник, на интернет страницата на съда: https://chirpan-rs.justice.bg и да се постави на общодостъпното място - на информационното табло в Съдебната палата, гр. Чирпан, бул. Георги Димитров № 28, чрез съобщение, което да съдържа всички реквизити по чл. 91, ал. 2 от КТ и чл. 140, ал. 3 от ПАС. 
Копие от настоящата заповед да се връчи на административния секретар за изготвяне и публикуване на обявaта в централен или местен ежедневник, в интернет страницата на съда и поставяне същата на видно място - информационното табло в сградата на Районен съд - Чирпан. 
Възлагам на административния секретар на съда да изготви функционална типова длъжностна характеристика за „призовкар“ и заявление за участие в конкурса, които в 3-дневен срок от настоящата заповед да ми се представят за одобрение.

Изпълнението на заповедта възлагам на конкурсната комисия след назначаването и, а цялостната организация - на административния секретар.
Препис от заповедта да се връчи на заинтересованите лица за сведение и изпълнение.
…../П/……..
ТИХОМИР КОЛЕВ

И. Ф. АДМИНИСТРАТИВЕН РЪКОВОДИТЕЛ - 

ПРЕДСЕДАТЕЛ НА РАЙОНЕН СЪД - ЧИРПАН
Изготвил: Гергана Стоянова – административен секретар
РЕПУБЛИКА БЪЛГАРИЯ


РАЙОНЕН СЪД – ЧИРПАН

















__________________________________________________________________________________________
6200 Чирпан, обл. Стара Загора, бул. „Георги Димитров”  № 28,

Адм. секретар: тел: 0416/9 25 92, факс: 0416/9 44 85; email: as_rscir@abv.bg

